钦定古今图书集成/明伦汇编/官常典/第691卷 > 王磐
## 钦定古今图书集成/明伦汇编/官常典/第691卷 > 王磐

按《元史》本传：“磐字文炳，广平永年人。世业农，岁得麦
万石，乡人号万石王家。父禧，金末入财佐军兴，补进
义副尉。国兵破永年，将屠其城，禧复罄家资以助军
费，众赖以免。金人迁汴，乃举家南渡河，居汝之鲁山。
磐年方冠，从麻九畴学于郾城。客居贫甚，日作糜一
器，画为朝暮食。年二十六，擢至大四年经义进士第”，
授归德府录事判官，不赴。自是大肆力于经史百氏，
文辞宏放，浩无涯涘。及河南被兵，磐避难转入淮、襄
间。宋荆湖制置司素知名，辟为议事官。丙申，襄阳兵
变，乃北归，至洛西。会杨惟中被旨招集儒士，得磐，深
礼遇之，遂寓河内。东平总管严实兴学养士，迎磐为
师，受业者常数百人，后多为名士。中统元年，即拜益
都等路宣抚副使，居顷之，以疾免。李璮素重磐，以礼
延致之。磐亦乐青州风土，乃买田渳河之上，题其居
曰“鹿庵”，有终焉之意。及璮谋不轨，磐觉之，脱身至济
南，得驿马驰去入京师，因侍臣以闻。世祖即日召见，
嘉其诚节，抚劳甚厚。璮据济南，大军讨之，帝命磐参
议行台事。璮平，遂挈妻子至东平。召拜翰林直学士、
同修国史。出为真定、顺德等路宣慰使，邢水县达鲁
花赤忙兀䚟贪暴不法，县民苦之。有赵清者发其罪，
既具伏矣，适初置监司，其妻惧无以灭口，召家人饮
酒至醉，以利啖之，使夜杀清。清逃获免，乃尽杀其父
母妻子。清诉诸官，权要蔽忙兀䚟不为理，又欲反其
具狱，磐竟奏置诸法，籍其家资，以半给清。郡有西域大贾，称贷取息，有不时偿者，辄置狱于家，拘系榜掠。
其人且恃势于官府，直来坐厅事，指麾自若。磐大怒，
叱左右捽下，棰之数十。时府治寓城上，即挤诸城下
几死，郡人称快。未几，起真定，朝廷遣使者督捕役
夫四万人，以为不足，欲牒邻道助之。磐曰：“四万人多
矣，何烦他郡？”使者怒，责磐状，期三日尽捕蝗。磐不为
动，亲率役夫走田间，设方法督捕之，三日而蝗尽灭，
使者惊以为神。复入翰林为学士。入谒宰相，首言：“方
今害民之吏，转运司为甚。至税人白骨，宜罢去之，以
苏民力。”由是运司遂罢。阿合马讽大臣请合中书、尚
书两省为一，拜右丞相。安童为三公，阴欲夺其政柄。
有诏会议，磐言：“合两省为一而以右丞相总之，实便，
不然则宜仍旧。三公既不预政事，则不宜虚设。”其议
遂沮。迁太常少卿，乞致仕，不允。时宫阙未建，朝仪未
立，凡遇称贺，臣庶杂至帐殿前，执法者患其諠扰不
能禁。磐上疏曰：“按旧制，天子宫门，不应入而入者，谓
之阑入。阑入之罪，由第一门至第三门，轻重有差。宜
令宣徽院籍两省而下百官姓名，各依班序，听通事
舍人传呼赞引，然后进。其越次者，殿中司纠察定罚。
不应入而入者，准阑入罪。庶朝廷之礼，渐可整肃。”于
是仪制始定。曲阜孔子庙，历代给民百户以供洒扫，
复其家。至是，尚书省以括户之故，尽收为民。磐言：“林
庙户百家，岁赋钞不过六百贯，仅比一六品官终年
俸耳。圣朝疆宇万里，财赋岁亿万计，岂爱一六品官
俸，不以待孔子哉？且于府库所益无多，其损国体甚
大。”时论韪之。帝以天下狱囚滋多，敕诸路自死罪以
下，纵遣归家，期秋八月悉来京师听决。囚如期至。帝
恻然怜之，尽原其罪。他日命词臣作诏戒喻，天下皆
不称旨意，磐独以纵囚之意命辞。帝喜曰：“此朕所欲
言而不能者，卿乃能为朕言之。”嘉奖不已。取酒赐之。
再乞致仕，不允。国子祭酒许衡将告归，帝遣近臣问
磐。磐言：“衡素廉介，意其所以求退者，得非生员数少，
坐糜廪禄，有所不安耶？宜增益生员，使之施教，则庶
几人才有成，衡之受禄，亦可少安矣。”诏从之。磐移疾
家居，帝遣使存问，赐以名药。磐尝于会集议事之际，
数言：“前代用人，二十从政，七十致仕，所以资其材力，
闵其衰老，养其廉耻之心也。今入仕者不限年，而老
病者不能退，彼既不自知耻，朝廷亦不以为非，甚”不
可也。至是，以疾请断月俸毋给，自秋及春，坚乞致仕。
帝遣使慰谕之曰：“卿年虽老，非任剧务，何以辞为？”仍
诏禄之终身，并还所断月俸。磐不得已复起。时方伐
宋，凡帷幄谋议有所未决，即遣使问之。磐所敷陈，每
称上意。帝将用兵日本问以便宜，磐言：“今方伐宋，当
用吾全力，庶可一举取之。若复分力东夷，恐旷日持
久，功卒难成。俟宋灭，徐图之未晚也。”江南既下，磐上
疏，大略言：“禁戢军士，选择官吏，赏功罚罪，推广恩信，
所以抚安新附，销弭寇盗。”其言要切，皆见施行。朝议
汰冗官，权近私以按察司不便，欲并省之。磐奏疏曰：
“各路州郡，去京师遥远，贪官污吏，侵害小民，无所控
告，惟赖按察司为之申理。若指为冗官一例罢去，则
小民冤死而无所诉矣。若曰京师有御史台纠察四
方之事，是大不然。夫御史台纠察朝廷百官，京畿州
县尚有弗及，况能周遍外路千百城之事乎？若欲并
入运司，运司专以营利增课为职，与管民官常分彼
此，岂暇顾细民之冤抑哉？”由是按察司得不罢。朝廷
录平宋功，迁至宰相执政者二十馀人，因议更定官
制，磐奏疏曰：“历代制度，有官品，有爵号，有职位。官爵
所以示荣宠，职位所以委事权。臣下有功有劳，随其
大小，酬以官爵；有才有能，称其所堪，处以职位。此人
君御下之术也。臣以为有功者，宜加迁散官，或赐五
等爵号，如汉、唐封侯之制可也，不宜任以职位。”日本
之役，师行有期，磐入谏曰：“日本小夷，海道险远，胜之
则不武，不胜则损威，臣以为勿伐便。”帝震怒，谓非所
宜言，且曰：“此在吾国法，言者不赦，汝岂有他心而然
耶？”磐对曰：“臣赤心为国，故敢以言，苟有他心，何为从
叛乱之地，冒万死而来归乎！今臣年已八十，况无子
嗣，他心欲何为耶？”明日，帝遣侍臣以温言慰抚，使无
忧惧。后阅内府珍玩，有碧玉宝枕，因出赐之。磐以年
老，累乞骸骨，丞相和礼霍孙为言，诏允其请，进资德
大夫，致仕，仍给半俸终身。皇太子闻其去，召入宫，赐
食，慰问良久。行之日，公卿百官皆设宴以饯。明日，皇
太子赐宴圣安寺，公卿百官出送丽泽门外，缙绅以
为荣。磐无子，命其婿著作郎李穉宾为东平判官，以
便养。每大臣燕见，帝数问磐起居状，始终眷顾不衰。
磐资性刚方，闲居不妄言笑，每奏对必以正，不肯阿
意承顺。帝尝以“古直”称之，虽权幸侧目，弗顾也。阿合
马方得权，致重币，求文于碑，磐拒弗与。所荐宋衜、雷
膺、魏初、徐琰、胡祗遹、孟祺、李谦，后皆为名臣。年至九
十二卒之夕，有大星陨正寝之东。赠端贞雅亮佐治
功臣、太傅、开府仪同三司，追封洛国公，谥文忠。

===高智耀===按《元史》本传：智耀，河西人，世仕夏国。曾祖逸，大都督
府尹。祖良惠，右丞相。智耀登本国进士第，夏亡，隐贺
兰山。太宗访求河西故家子孙之贤者，众以智耀对，
召见，将用之，遽辞归。皇子阔端镇西凉，儒者皆隶役。
智耀谒藩邸，言儒者给复已久，一旦与厮养同役，非
便，请除之。皇子从其言，欲奏官之，不就。宪宗即位，智
耀入见，言：“儒者所学，尧、舜、禹、汤、文、武之道，自古有国
家者，用之则治，不用则否。养成其材，将以资其用也。
宜蠲免徭役，以教育之。”帝问：儒家何如巫医，对曰：“儒
以纲常治天下，岂方技所得比。”帝曰：“善。前此未有以
是告朕者。”诏复海内儒士徭役，无有所与。世祖在潜
邸，已闻其贤，及即位，召见，又力言儒术，有补治道，反
覆辩论，辞累千百。帝异其言，铸印授之，命凡免役儒
户皆从之，给公文为左验。时淮、蜀士遭俘掳者，皆没
为奴。智耀奏言：“以儒为驱，古无有也。陛下方以古道
为治，宜除之以风厉天下。”帝然之，即拜翰林学士，命
循行郡县区别之，得数千人。贵臣或言其诡滥，帝诘
之，对曰：“士譬则金也，金色有浅深，谓之非金不可；才
艺有浅深，谓之非士亦不可。”帝悦，更宠赉之。智耀又
言：“国初庶政草创，纲纪未张，宜仿前代置御史台，以
纠肃官常。”至元五年，立御史台，用其议也。擢西夏中
兴等路提刑按察使。会西北藩王遣使入朝，谓：本朝
旧俗与汉法异，今留汉地，建都邑城郭，仪文制度，遵
用汉法，其故何如？帝求报聘之使，以析其问，智耀入
见请行，帝问所答，画一，敷对，称旨，即日遣就道。至上
京，病卒，帝为之震悼。后赠崇文赞治功臣、金紫光禄
大夫、司徒、柱国，追封宁国公，谥文忠。子睿。